《追次米元章游焦山韵寄度上人》
宋代·周孚

一别几晦朔，向絺今复裘。相思未能往，四序忽已周。

缅惟君所未，苍波绕孤洲。枯筇支老病，尝得一再游。

风轩纳飞鸟，烟涯辨归牛。旧游固在兹，惨惨增离忧。

剧思脱尘累，去作十日留。枯桑号寒风，断岸维败舟。

骑衡古有戒，谁复知我愁。遥瞻经行处，寒山卧苍虬。

惟子妙词章，出语鲠不柔。向来昼澈辈，许子参其流。

江山固自佳，况复更凛秋。玉唾叠箱籯，以暗未肯投。

不应结绿价，敢以燕石雠。封题定何时，思子今白头。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。